作者：蒋捷
词牌/韵律：摸鱼子

paragraphs: 亸吟鞭、雁峰高处。
曾游长寿仙府。
年年长见瑶簪会，霞杪盖芝轻度。
开绣户。
笑万朵香红，剩染秋光素。
清箫丽鼓。
任滟玉杯深，鸾酣凤醉，犹未洞天暮。
尘缘误。
迷却桃园旧步。
飞琼芳梦同赋。
朝来闻道仙童宴，翘首翠房玄圃。
云又雾。
身恍到微茫，认得胎禽舞。
遥汀近浦。
便一苇渔航，撑烟载雨，归去伴寒鹭。